Resumé af udtalelse fra Den Europæiske Tilsynsførende for Databeskyttelse om forslaget til ændring af direktivet om rammerne for indførelse af intelligente transportsystemer på vejtransportområdet

(Udtalelsen findes i sin helhed på engelsk, fransk og tysk på EDPS’ websted www.edps.europa.eu)

(2022/C 157/06)

Europa-Kommissionen vedtog den 14. december 2021 et forslag om ændring af direktiv 2010/40/EU om rammerne for indførelse af intelligente transportsystemer på vejtransportområdet og for grænsefladerne til andre transportformer. Indførelsen af intelligente transportsystemer (ITS) blev udpeget af Kommissionen som en nøgleaktion i opbygningen af et opkoblet og automatiseret multimodalt mobilitetssystem.

Formålet med forslaget er at udvide ITS-direktivets nuværende anvendelsesområde til at omfatte nye og kommende udfordringer og gøre væsentlige ITS-tjenester obligatoriske i hele EU. Revisionen er desuden en del af udviklingen inden for lovgivningen om data og sker i forlængelse af meddelelsen om en europæisk strategi for data.

EDPS minder om, at behandling af personoplysninger kun er lovlig, hvis den registrerede (den identificerede eller identificerbare fysiske person, som personoplysningerne vedrører) har givet samtykke til behandling af sine personoplysninger til et eller flere specifikke formål, eller hvis et andet passende retsgrundlag i henhold til artikel 6 i GDPR gyldigt kan anvendes.

Det anføres i forslaget, at datatyper og -tjenester, hvis levering bør gøres obligatorisk, vil blive identificeret på grundlag af de specifikationer, der er fastsat i delegerede retsakter til supplering af ITS-direktivet, og afspejle de datatyper og tjenester, der er fastsat deri. Samtidig bemærker den tilsynsførende, at der med forslaget vil blive slettet en række bestemmelser i det eksisterende ITS-direktiv, herunder de bestemmelser, der vedrører princippet om præcisering af formål og dataminimering.

I betragtning af den specielle beskyttelse, som privatliv og personoplysninger i deres egenskab af grundlæggende rettigheder er omfattet af i henhold til artikel 7 og 8 i Den Europæiske Unions charter om grundlæggende rettigheder, mener EDPS, at kategorierne af personoplysninger samt formålene med behandling af personoplysninger i forbindelse med indførelsen af ITS-tjenester bør præciseres direkte i forslaget snarere end i delegerede retsakter, der supplerer ITS-direktivet. Desuden finder EDPS det vigtigt, at det reviderede ITS-direktiv på passende vis fortsat omfatter kravene om præcisering af formål, sikkerhed, dataminimering og kravet om at overholde bestemmelserne om samtykke.

Da forslaget har til formål at skabe et retsgrundlag for behandling af personoplysninger i forbindelse med indførelsen og den praktiske anvendelse af ITS, bør det også fastsætte en maksimal lagringsperiode for de relevante kategorier af data under hensyntagen til de pågældende ITS.

Eftersom indførelsen af ITS kan involvere et stort antal interessenter, anbefaler EDPS, at Kommissionen gennemfører en konsekvensanalyse vedrørende databeskyttelse, inden der indføres ITS-tjenester, som sandsynligvis vil indebære en høj risiko for fysiske personers rettigheder og frihedsrettigheder (f.eks. offentlige transportmyndigheders mobilitetsstyringstjenester).

1. INDLEDNING OG BAGGRUND

1. Europa-Kommissionen vedtog den 14. december 2021 et forslag om ændring af direktiv 2010/40/EU om rammerne for indførelse af intelligente transportsystemer på vejtransportområdet og for grænsefladerne til andre transportformer (»forslaget«) ( 1 )

2. Direktiv 2010/40/EU (»ITS-direktivet«) blev udformet som rammen, der skulle fremskynde og koordinere indførelsen og anvendelsen af ITS på vejtransport og dens grænseflader til andre transportformer.

3. meddelelse om en strategi for bæredygtig og intelligent mobilitet (»Strategien«) I Kommissionens(»Strategien«) ( 2 ) udpeges indførelsen af intelligente transportsystemer (ITS) som en nøgleaktion i opnåelsen af opkoblet og automatiseret multimodal mobilitet, som dermed bidrager til omstillingen af det europæiske transportsystem for at nå målet om effektiv, sikker, bæredygtig, intelligent og modstandsdygtig mobilitet.

4. I strategien blev der bebudet en snarlig revision af ITS-direktivet, herunder også af nogle af de tilhørende delegerede forordninger. Det blev også fremhævet i strategien, at Kommissionen har til hensigt at støtte oprettelsen af en koordineringsmekanisme i 2021 for de nationale adgangspunkter, der blev oprettet i henhold til ITS-direktivet. Revisionen er desuden en del af udviklingen inden for lovgivningen om data og sker i forlængelse af Kommissionens meddelelse om en europæisk strategi for data ( 3 )

5. I dette forslag tages der derfor fat på følgende problemer ( 4 ) i. manglen på interoperabilitet mellem og kontinuitet af applikationer, systemer og tjenester ii. manglen på samordning og effektivt samarbejde mellem interessenterne og iii. uløste spørgsmål i forbindelse med tilgængeligheden og udvekslingen af de data, der ligger til grund for ITS-tjenesterne.

6. Forslaget søger at løse disse problemer, navnlig ved at udvide ITS-direktivets nuværende anvendelsesområde til at omfatte nye og kommende udfordringer og gøre væsentlige ITS-tjenester obligatoriske i hele EU. Udrulningen af ITS-tjenester vil blive understøttet af tilgængeligheden af de data, der er nødvendige for at levere pålidelige oplysninger, og yderligere regler vil bidrage til at forbedre tilpasningen til nuværende praksis og standarder ( 5 )

7. Den 6. januar 2022 anmodede Kommissionen Den Europæiske Tilsynsførende om at afgive udtalelse om forslaget i overensstemmelse med artikel 42, stk. 1, i forordning (EU) 2018/1725 (»the EUDPR«) ( 6 ) . Kommentarerne og henstillingerne i udtalelsen er begrænset til de bestemmelser i forslaget, der er mest relevante set fra et databeskyttelsesperspektiv.

4. KONKLUSIONER

39. På baggrund af ovenstående fremsætter Den Europæiske Tilsynsførende følgende henstillinger: a) Da forslaget har til formål at skabe et retsgrundlag for behandling af personoplysninger i forbindelse med indførelsen og den praktiske anvendelse af ITS, bør det derfor: — klart angive formålet med behandlingen og — give et klart og omfattende overblik over de relevante kategorier af personoplysninger — klart fordele rollerne mellem de forskellige aktører, der er involveret som dataansvarlig, fælles dataansvarlig eller databehandler — fastsætte en maksimal lagringstid for de relevante kategorier af personoplysninger under hensyntagen til formålene med behandlingen i den pågældende ITS. b) Eftersom indførelsen af ITS kan involvere et stort antal interessenter, anbefaler EDPS, at Kommissionen foretager en konsekvensanalyse vedrørende databeskyttelse, inden den muliggør indførelse af ITS-tjenester, der sandsynligvis vil medføre en høj risiko for fysiske personers rettigheder og frihedsrettigheder.

Bruxelles, den 2. marts 2022 Wojciech Rafał WIEWIÓROWSKI

(1) COM(2021) 813 final.

(2) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget -»Strategi for bæredygtig og intelligent mobilitet – en europæisk transportsektor, der er klar til fremtiden«, vedtaget i december 2020, (COM(2020) 789 final).

(3) https://digital-strategy.ec.europa.eu/en/policies/sshoudltrategy-data

(4) Begrundelse, s. 3.

(5) Begrundelse, s. 3.

(6) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).